b'\n_START_ARTICLE_\nFlygtningelejren i Oksb\xc3\xb8l\n_START_PARAGRAPH_\nFlygtningelejren i Oksb\xc3\xb8l var en flygtningelejr ved Oksb\xc3\xb8l i Sydvestjylland. Lejren blev n\xc3\xb8dt\xc3\xb8rftigt oprettet i februar 1945 p\xc3\xa5 et omr\xc3\xa5de, der tidligere havde huset en milit\xc3\xa6rlejr, som blev oprettet i 1929. Man p\xc3\xa5begyndte her indkvartering, og lejren rummede tre m\xc3\xa5neder senere ved 2. verdenskrigs afslutning 9.000 flygtninge fra Tyskland, et tal der senere voksede til 36.000 mennesker, og den blev dermed Danmarks sjettest\xc3\xb8rste "by". Lejren lukkede i for\xc3\xa5ret 1949. De sidste flygtninge, der blev sendt hjem, var syge, som havde brug for behandlinger. Danmark havde i alt brugt 50-60 millioner kr p\xc3\xa5 lejren.\n_START_SECTION_\nSenere anvendelse\n_START_PARAGRAPH_\nDa de sidste beboere forlod lejren i 1949, havde indenrigsministeren og boligministeren bestemt, at lejren skulle ryddes helt og genstandene derfra s\xc3\xa6lges, hvorp\xc3\xa5 man ville genskabe Aal Plantage, som var blevet ryddet, da lejren skulle bygges. Lejromr\xc3\xa5det kom til at indg\xc3\xa5 i en milit\xc3\xa6rn\xc3\xa6gterlejr, hvor milit\xc3\xa6rn\xc3\xa6gterne i l\xc3\xb8bet af de n\xc3\xa6ste ti \xc3\xa5r arbejdede med at nedbryde det meste af flygtningelejren samt genetablere plantagen. Kun lazaretbygningen og en kostforplejningsbygning overlevede nedbrydningen af lejren._NEWLINE_I 1959 overtog H\xc3\xa6ren omr\xc3\xa5det, og \xc3\xa5ret efter blev den sydlige del af lejren hjemsted for kampvognsskolen. H\xc3\xa6ren r\xc3\xb8mmede den nordlige del i 1982; det var her de overlevende bygninger stod, og de blev fra 1983 lavet til vandrerhjem. Per 2018 st\xc3\xa5r bygningerne tomme, idet Vardemuseerne arbejder p\xc3\xa5 at rejse penge til at anl\xc3\xa6gge et flygtningemuseum p\xc3\xa5 stedet._NEWLINE_N\xc3\xa5r man kommer til Oksb\xc3\xb8l, kan man p\xc3\xa5 Bl\xc3\xa5vandshuk Egnsmuseum finde oplysninger om flygtningelejren (1945-1949).\n_START_SECTION_\nFlygtningekirkeg\xc3\xa5rden (Oksb\xc3\xb8l)\n_START_PARAGRAPH_\nP\xc3\xa5 den tyske gravlund ved Oksb\xc3\xb8l er 1675 flygtninge og 121 soldater fra 2. verdenskrig begravet.'